題徐商叟所藏李伯時四天王圖
作者：王炎
朝代：宋

paragraphs: 龍眠有巧手，幻出汗血駒。
老衲或戒之，回向心地初。
遂畫白衣仙，蘄與梵釋俱。
北方四天王，亦附瞿曇居。
雜以馬龍像，宿習終未除。
四王名字異，且復形狀殊。
信者謂其有，疑者意其無。
蕩蕩天門高，誰能凌空虛。
何以信不疑，取諸貝葉書。
子不語怪神，從釋恐畔儒。
語之且不可，筆之其可乎。
因畫議及此，於公意何如。